**30**

**Özümüzün olanı özümüzə qaytardıq!**

10 noyabr 2020-ci il gecənin bir yarısı………Evdəki səs-küydən yuxudan oyandım, baxdım ki, səs tək evdən yox elə küçədən, qonşu binaların balkonlarından da gəlir. İlk əvvəl dünyada ən şirin nemət olan yuxudan oyadıldığıma görə yuxulu-yuxulu əsəbləşdim. Amma sonra hadisədən xəbər tutanda inanmadım, dedim bəlkə hələ də yuxudayam.

Gerçək olduğunu görəndə sankı dünyaları mənə verdilər.

Yer planetində 16-cı ildir ki yaşayıram. Bu zaman aralığında çox sevincli səhərlərim olub. Doğum günlərimdə səhər tezdən çarpayımın yanında oyuncaqları, Yeni ilin səhəri əslində atam olan Şaxta Baba adlı şəxsin gətirdiyi hədiyyələri görəndə, valideynlərimin oyun zalına-“Play station”-a getməyə icazə verəndə keçirdiyim sevinc hissi ölçüyə gəlməz. Bu dəfə tamam başqa idi.

Biz qələbə çalmışıq. Şanlı Qələbə.

Sanki damarlarımda qanım dondu. Sevincdən bütün dünyaya qışqırmaq istəyirdim ki, Qarabağ artıq bizdədir!!!!!

Ey Almanıyalı Alfred!

Ey Amerikalı Con!

Ey İngiltərəli Filip!

Sən bu hissləri bilmərsən. Yaşadığı torpaqlardan didərgin düşən, məcburi köçkün həyatı yaşamağa məcbur olan, ayaqları şaxtadan donaraq kəsilən, diri-diri gözləri çıxarılan, olmazın işgəncələrə məruz qalaraq öldürülən, -hansı birini sayım- Qaliblərin, Gülşənlərin, Cavidlərin dərdini sən bilə bilməzsən. Elə bir dərdi ki 30 ildən sonra onları əli silahlı o torpaqlara qaytardı. Oyuncaq silahla gədik odlu silahla geri döndük.

Hər dəfə dərsdə ədəbiyyat müəlliməm torpaqlarımızın işğal tarixlərini soruşanda:

Şuşa?.....Cəbrayıl?................Abdulah bala bir-bir sadala! - özümü çox pis hiss edirdim. Bilirdim ki, bunu əzbər bilməliyəm- bu bizim qan yaddaşımızdı. Amma torpaqları işğal olunan bir oğul üçün bu çox ağırdı. əslində bunu yazmasam da olar, çünki bilirəm ki, bütün hamımız belə düşünürük.

Tarix boyu bütün sınaqlardan məğrurluqla çıxan ölkəmiz bu dəfə də bu mübarizədən üzü ağ çıxdı. Şəhidlərimizin qanı, qazilərimizin canı bahasına biz özümüzün olanı özümüzə qaytardıq.

Sevinirəm ki, artıq tariximizə 8 noyabr tarixi də yazıldı. Şanlı Qələbə tariximiz!

Məktəb gündəliklərimizdə torpaqlarımızın işğal tarixi ilə yanaşı geri qayıdış tarixi də yazılacaq.

Sevinirəm ki, üç rəngli Bayrağımız artıq Şuşada, Cəbrayılda, Laçında, Kəlbəcərdə ...... bütün işğaldan azad olunmuş torpaqlarımızda dalğalanır.

Sevinirəm ki, nənəm Qarabağ şikəstəsinə qulaq asanda artıq ağlamayacaq.

**Könlüm keçir Qarabağdan,  
Gah o dağdan, gah bu dağdan,  
Axşam üstü qoy uzaqdan  
Havalansın Xanın səsi,  
Qarabağın şikəstəsi.**